題靈岩寺
作者：趙善悉
朝代：宋

paragraphs: 江南多名山，雁蕩最崒嵂。
山中多古寺，靈岩渺無匹。
天柱高摩雲，展旗巧障日。
風榻卧石屏，霧窗涵卓筆。
上有小龍湫，龍鼻清泉出。
異哉諾詎羅，來此坐疊膝。
我亦蕩中人，景象頗能悉。
獨秀翫蒼翠，重臺聽蕭瑟。
却穿水簾谷，衣襟寒慄慄。
還入新月洞，意氣何飄逸。
安期指瓜棗，羨門獻梨栗。
飄瓦孰是非，臨歧置得失。
平生方外遊，茲遊爲第一。
謾登嶺三三，休跨盤七七。
豈意山盡頭，時復有禪室。
門並雙峰尖，路爽千榕密。
觸石淺溪鳴，投林飛鳥入。
傍人應笑我，觀山何時畢。
笑話傍人道，恨我少登陟。
作詩寄行役，吾非貪著述。